København, 13. november 2013

VEGA præsenterer
**Jenny Wilson kræver det umulige i VEGA**
Demand the Impossible! *er titlen på det netop udsendte album fra den anmelderroste svenske sangerinde, sangskriver og producer Jenny Wilson. Albummet er et kampråb fra en kunstner, der lader eget liv, samfund og musik smelte sammen. Oplev hende live i Store VEGA den 7. februar.*

”*Vær realistisk, kræv det umulige!*” Det var ordene spraymalet på en mur i Paris under studenteroprøret i 1968, og opfordringen har inspireret svenske [Jenny Wilson](https://www.facebook.com/jennywilsonpage) til temaet og titlen på hendes netop udsendte album, *Demand the Impossible!*

Ordene blev et kampråb for Jenny Wilson, der i perioden op til albummets skabelse kæmpede med brystkræft. For hende blev den sygdomsramte krop, rollen som samfundsborger og musikken til ét, og budskabet om at kræve det umulige blev Wilsons og albummets slagord. Ifølge hende selv er albummet en hyldest til optøjer, overlevelse og kamp. Hvordan det lyder rent musikalsk kan opleves live i Store VEGA fredag den 7. februar i det nye år.

**Wilsons bedste til dato**
På det nye album trækker Jenny Wilson sin genkendelige musikalske signatur i en ny retning og føjer denne gang elektroniske beats til lydbilledet, mens inspirationen fra R&B og hiphop er blevet endnu tydligere. Igen udforsker Jenny Wilson grænserne for hvordan hun musikalsk kan fortælle sin personlige historie. Hør eksempelvis førstesinglen ”[The Future](http://www.youtube.com/watch?v=MTUk07TXbqU)”. *Demand the Impossible!* har allerede fået roser fra både danske og svenske anmeldere. Både svensk og dansk GAFFA giver fem ud af seks stjerner til albummet. Berlingske Tidende giver samme karakter og skriver: "*Jenny Wilson har med dette udspil lavet endnu et stærkt og vedkommende værk, der vil leve længe.*” Information kalder *Demand the Impossible!* ”*et pisseinteressant album*” og tilføjer:”*det er Wilsons bedste til dato*”.

**Indiedronning**Det skandinaviske publikum stiftede i første omgang bekendtskab med Jenny Wilson som guitarist og sangerinde i indiepop-bandet First Floor Power. I 2005 udgav hun sit første soloalbum, den succesfulde debut *Love & Youth* med bl.a. singlen ”[Let My Shoes Lead Me Forward](http://www.youtube.com/watch?v=pK6wz2eDWpI)”, der var med til at sikre Jenny Wilson prædikater som ”indiedronning” og ”musikalsk stilikon”.

På sit næste album, *Hardships!*, var Jenny Wilson inspireret af nedbarberet R&B og sin egen personlige form for soul – som på singlen ”[The Wooden Chair](http://www.youtube.com/watch?v=zPiSHukXvA4)”. Numrene fik et endnu større udtryk med hjælp fra et gospelkor på de to efterfølgende album *Blazing I* og *II*.

Jenny Wilson har tidligere optrådt i VEGA, på Roskilde Festival, på Østre Gasværk teater, i DRs Koncertsal m.m. Nu vender hun tilbage til Store VEGA med de stærke nye numre fra *Demand the Impossible!* fredag den 7. februar 2014.

**Fakta om koncerten**
Jenny Wilson (SE)
Fredag den 7. februar 2014 kl. 20.00
Store VEGA, Enghavevej 40, 1674 Kbh. V
Pris: 220 kr. + gebyr
Forsalg via VEGAs hjemmeside og Billetnet.dk
[Læs mere og køb billet til koncerten med Jenny Wilson](http://vega.dk/arrangementer/jenny-wilson-13125.html).

**For yderligere oplysninger kontakt venligst**
Camilla Grausen
Kommunikationsmedarbejder, VEGA
cg@vega.dk